Tomáš, Erik, poslanec NR SR (2023-05-09):
Ďakujem veľmi pekne ešte raz, pán predsedajúci. Kolegovia a kolegyne, je to v princípe veľmi jednoduché. Pokiaľ rodič nedokáže umiestniť svoje dieťa do verejnej materskej školy, resp. do materskej školy zriadenej územnou samosprávou alebo miestnou štátnou správou, rodič má právo na poberanie rodičovského príspevku. Viete dobre, že v súčasnosti sa rodičovský príspevok vlastne prideľuje ešte rodičom, ktorí zostávajú s dieťaťom po materskej, a tá, ten rodičovský príspevok má dve úrovne. Jeden rodičovský príspevok je vyšší, to je pre rodičov, ktorí pracovali pred tým, než išli na materskú, a druhý je, samozrejme, pre tých, ktorí nepracovali. V súčasnosti je tá vyššia úroveň rodičovského príspevku na úrovni 411, 412 eur, ten nižší je 301 eur. Čiže musíte uznať, že išlo by o celkom peknú pomoc tým rodičom, ktorí naozaj nedokážu umiestniť dieťa vo svojej, teda v blízkej materskej škole. Samozrejme, na pridelenie tohto rodičovského príspevku je potrebné splniť niekoľko kritérií. Naozaj to dieťa bude musieť byť odmietnuté oficiálne spádovou materskou školou a následne o pridelení tohto rodičovského príspevku rozhodne úrad práce. V súčasnosti, mnohí viete, mnohí nie, je to tak, že o umiestnenie v materskej škole sa žiada do konca mája. Do konca júna musí riaditeľ príslušnej materskej školy rozhodnúť o prijatí alebo neprijatí dieťaťa. A náš zákon vytvára ďalší priestor, a to do konca júla, na to, aby, samozrejme, úrad práce rozhodol o pridelení alebo nepridelení rodičovského príspevku s tým, že rodičovský príspevok, ak bude pridelený, tak bude pridelený len na desať mesiacov a to preto, aby do ďalšieho školského roka mal rodič motiváciu opäť hľadať to miesto v materskej škole pre svoje dieťa. A samozrejme, táto povinnosť pre rodiča vyplýva aj počas samotného školského roka. Chcem povedať ešte jednu dôležitú vec a to tú, že rodičovský príspevok bude vyplatený rodičovi aj vtedy, pokiaľ sa mu nepodarí síce umiestniť dieťa do verejnej materskej školy, ale zároveň ho umiestni do súkromnej materskej školy. Pretože, samozrejme, tie poplatky v súkromných materských školách sú omnoho vyššie a ten príspevok by iba čiastočne kompenzoval tie sumy, ktoré musia rodičia vyplatiť v súkromných materských školách. Takže toto je podstata, toto je princíp tohto nášho zákona s tým, že, samozrejme, za príslušnú materskú školu označujeme tzv. spádovú materskú školu, teda materskú školu, ktorá je v spádovej oblasti trvalého bydliska. Presne ten istý termín sa používa v predprimárnom vzdelávaní, teda v poslednom ročníku materskej školy. Vychádzame z toho istého kritéria napriek tomu, že sme uvažovali ešte o mnohých iných kritériách, a rozmýšľali sme nad tým v spolupráci aj s ministerstvom práce, v spolupráci aj s odborníkmi na školstvo, ale nakoniec nám ako najefektívnejšie vyšlo toto kritérium, pretože je naozaj najpresnejšie a používa sa už, hovorím, v prípade toho posledného ročníka materskej školy. Akceptovali sme pripomienky odboru legislatívy Národnej rady Slovenskej republiky, a preto predkladám pozmeňujúci návrh, ktorým explicitne upravujeme niektoré pojmy, či už spádová škôlka, alebo, alebo škôlka, čo znamená verejná materská škôlka, upresňujeme to, verejná materská škola, upresňujeme to, čiže odbor legislatívy mal viacero takýchto pojmologických a legislatívno-technických pripomienok, ktoré pozmeňujúcim návrhom vlastne upravíme tak, aby ten zákon bol vyštrnganý a nespochybniteľný. Takže dovoľte, pán predsedajúci, zastavte mi, prosím vás, čas a ja ten pozmeňujúci návrh prečítam. (Prerušenie vystúpenia predsedajúcim.)